**Anyakönyvi kutatás gyakorlata, technikája.**

. Az **ősök tisztelete**, a hozzájuk fűződő erős kapocs a történelem során szinte minden nép életében megtalálható. A fejlettség alacsony fokán álló törzsek életében úgy, mint akár hatalmas ókori Rómában, vagy a kultúra bölcsőjének nevezett görögöknél, kik harcba induláskor az ősök segítségét, áldását kérték. Gondoljunk csak Ázsiában a sámánizmusra, Afrika természeti életformában élő népeinél, de Julis Cézár is őseihez fordult tanácsért.

A személyi nyilvántartásnak már az ókorban is jelentős szerepe volt. Az ókori Kínában már ie. II. században a Han dinasztia vezette az első személyi nyilvántartást.

A Római Birodalom első kezdetleges anyakönyvi rendszere Augusztus császár uralma alatt született meg.

Franciaországban I. Ferenc adott ki rendeletet az anyakönyvezésre vonatkozón az 1500-as évek elején.

Magyarország **1848-ig** rendi állam volt, így a származásnak nagy jelentősége volt, mivel birtokperekben ezzel tudták igazolni hovatartozásukat, ezért a jogászok aranykoraként említik ezt az időszakot. **Trianon** után a genealógia másodvirágzását élte: a nemesi származás feltárása volt a cél. **1945 után** ennek az ellenkezője vált fontossá. Az **1939. évi IV**. tc., hatására az árja származás bizonyítására megteltek a levéltárak, egyházi hivatalok. A **hatvanas évek** a német származás bizonyításában teltek. A genealógiai kutatás az utóbbi években, **napjainkban** robbanásszerű fejlődésen esett át az interneten található adatbázisoknak, tájékoztatóknak köszönhetően.

Az előző előadást kollégánk azzal fejezte be, hogy vigyázat veszélyes, mert a családfakutatás függősséget okozhat, ezért ma délután a legnagyobb „veszélyforrásról” az anyakönyvekről lesz szó, a családkutatás alapvető, nélkülözhetetlen forrásáról.

A genealógia, családfakutatás rendkívül időigényes, bonyolult és sok-sok türelmet igénylő elfoglaltság, de egy valóságos és izgalmas **időutazásban** lesz része, annak, aki belekezd. Nagyon sokan **a kincskeresés** izgalmához hasonlítják az adatok utáni kutatást. Sokszor legalább olyan izgalmas és érdekes az út, amelyen haladunk célunk felé, mint maga az adatok megtalálása. Az **indíttatás** sok féle lehet, pusztán csak ősök iránti tisztelet, kíváncsiság honnan jöttünk, de örökség, kárpótlás, névváltoztatás, letelepedés és tudományos feldolgozás céljából is kézbe kell vennünk az anyakönyveket. Le kell szögeznünk, hogy minden típusú családkutatás legalapvetőbb és leghitelesebb forrása az anyakönyv, ennek kutatása nem kerülhető el. Alapvetően szükségesek az anyakönyvi adatok ismerete a történeti, statisztikai, demográfiai kutatásokhoz is.

Magyarországon a XVI. század elején az **1515. évben a Veszprémi zsinat** jelzi az anyakönyvezés kezdetét, mely szerint a plébánosok figyelmét felhívták a keresztelések feljegyzésének fontosságára a rokonságon belüli házasodás megakadályozása miatt. A rendszeres anyakönyvezés bevezetését az 1563. évi tridenti zsinat mondta ki, IV. Pius rendelte el. Hazánkban az anyakönyvezés bevezetéséről az 1611.évi nagyszombati zsinat rendelkezett, de már ez előtt is szórványos anyakönyvezés történt például Kassán 1587-től. Az igazi nagy jelentősége a Pázmány Péter esztergomi érsek által kötelezővé tett anyakönyvezés, volt, melynek alapja az V. Pál pápa által kiadott Rituale Romanum volt. A Rituale Romanum öt féle esemény felvezetését rendelte el: születés, házasság, halál, bérmáslás és a húsvéti áldozás időpontjában az egész lakosságot érintő háztartások, családok összeírását. Az egyházlátogatások alkalmából ellenőrizték a nyilvántartások vezetését. Hazánkban a folyamatosnak tekinthető anyakönyvezés csak a **törökök kiűzése** után kezdődhetett meg, az északi terület kivételével, mivel a török megszállás idején falvak tűntek el teljesen elnéptelenedtek, ezeken a településeken csak az újra telepítés során indult meg az élet, így az anyakönyvezés is. Ezért a nyugati államokban a kezdeti időszak sokkal előbbre datálható. A televízió családkutatással foglalkozó a „Nem tudod ki vagy” című sorozatában láthattuk ennek bizonyítékát. Ebben a sorozatban híres emberek őseinek felkutatását láthattuk, pl. London volt polgármesteréről, akinek őseit a francia királyokig vezették vissza, vagy Sara Jesicca Parker színésznő, kinek szépanyja boszorkányperben került vád alá.

A **protestáns** egyházak teljes körű anyakönyvezését az 1785. évi II. József kori rendelet tette lehetővé. Az azt megelőző években, egyes esetekben katolikus egyházak vezették a protestáns eseményeket pl. Szekszárd esetében a katolikus felekezet anyakönyveiben találhatjuk a református családokra vonatkozó bejegyzéseket. Voltak azonban egyes községek, melyek már az 1785 évet sokkal megelőzően is vezették már anyakönyveiket pl. az evangélikusok Selmecbányán már 1594-től, a reformátusok Zalakomáromban 1624-től, de természetesen nem ez az általános. Ezek azonban nem számítottak hivatalos okiratnak, csak 1829-ben ismerték el a református anyakönyveket, az evangélikust pedig 1866-ban.

A **Zsidó** illetve izraelita anyakönyvezés központi elrendelése sokáig váratott magára, ennek elrendelése csak a Bach korszakban, 1851-ben történt meg, de itt is sok település már sokkal korábban anyakönyvezte családi eseményeiket, pl.: Nagytétény 1760-tól, Marcali 1774-től. A másodpéldányok a levéltárakban csak 1851-től találhatók meg, azok sem teljesek.

Magyarországon a negyedik legnagyobb vallásfelekezet a **görög katolikus**, mely az ungvári uniótól 1646-tól datálható. Jól elkülöníthetően hazánk három észak-keleti megyéjére fókuszál. Erdélyben viszonylag nagy lélekszámban vallották magukat görög katolikusnak, az 1930-as népszámlálás adatai szerint a lakosság 31 százaléka.

Ezek az **egyházi anyakönyvek** a keresztelési, házassági, halotti bejegyzések közhitelű dokumentumok, hiteles iratok, mivel 1895-ig nem létezett állami anyakönyvezés. Az anyakönyvek formai megjelenése, vezetésének technikája rendkívül sokszínű, főleg az 1827. éveket megelőzően. Létezik olyan kicsi, mint egy A/4-es lap hosszában félbehajtva, de olyan nagy is, mint három A/3-as lap együtt. Kezdetben latinul és általában egy kötetbe vezették a családi eseményeket, majd a három félét használtak, születés, házasság és halálesetek nyilvántartására. A XIX. század elejétől jelenik meg az előrenyomtatott anyakönyv. Vezetésük minden időben kézzel történt, a pár éve történt elektronikus nyilvántartás bevezetéséig. Abba bejegyezni csak meghatározott, későbbiekben anyakönyvi vizsgával rendelkező személynek volt jogosultsága. A használatos speciális tinta az antracén volt. Az anyakönyveket 1895. október 1-ig vallási felekezetenként, anyakönyvi kerületenként vezették, eddig az időpontig nyelvezete sokszínű volt.

Ezekről az eredeti anyakönyvekről a Magyar Országos Levéltár **mikrofilm** másolatokat készített 1959-1967.-ig terjedő időpontban. Szerencsére felismerték a felbecsülhetetlen értékét, így megállapodás született az egyházak és levéltár között, mi szerint az egyes egyházkerületekből az Országos Levéltár ideiglenesen begyűjtötte az anyakönyveket a mikrofilmezés időtartamára, majd visszaszállította azokat. Mindezt a mormon egyház megbízásából tették és ennek összes költségét ők állták. A mormon egyház hitvallása szerint is egy család tagjai vagyunk és azzal, hogy megörökítjük, őseink adatait illetve kutatjuk családunkat, felmenőinket, már tettünk értük valamit, hisz emlékezetünkben élnek ők tovább. A mikrofilmtárban megtalálható az 1895. okt. 1 előtt keletkezett római katolikus,.református, evangélikus., görög kat. görög keleti, zsidó, és csekély számú nazarénus, unitárius egyház anyakönyveinek mikrofilmjei. Felvidékről, Délvidékről és Őrvidékről töredékek is találhatók. A levéltárakban őrzött másodpéldányokat is filmre vitték. Mindezek digitalizálása mára már befejeződött és a területileg illetékes levéltárakban számítógépen kutathatóak, de előzetes bejelentkezés szükséges, mivel levéltárunkban csak egy gép áll rendelkezésre.

Az egyházi hatóságok a későbbiekben **elrendelték a** **mutatókönyvek** vezetését is, ezek a regiszteres mutatók nagymértékben megkönnyíthetnék a nevek visszakeresését. A legnagyobb sajnálatunkra többségében nem kerültek levéltári őrizetbe, a parókiák, lelkészi hivatalok őrzik azokat, amennyiben valóban vezették azokat.

. Az **1827. évi XXIII. tc., rendelkezett a másodpéldányok** vezetéséről, biztonsági okokból, azok őrzését a területileg illetékes levéltárakra bízták, egyes egyházi levéltárak is tárolnak másodpéldányokat pl. a Kalocsa-Kecskeméti Érseki Levéltár is.

Az 1894. évi XXXIII. tc az anyakönyvezést **állami** hatáskörbe rendelte, ettől az időponttól minden település számára azonos nyilvántartási szabályok léptek életbe, egységes anyakönyveket kellett használni. Az eredeti példányokat a polgármesteri hivatalok őrzik. Mintának a Franciaországi centralizált rendszerű anyakönyvezést vették, de Európa szerte is ez volt a példa így Németországban, a Németalföldön, Belgiumban, Svájcban is. Biztonsági megőrzésre a másodpéldányokat továbbra is levéltári őrizetbe utalta. Tehát a levéltárak 1827-1980-ig őriznek másodpéldányokat. 1981-től eltörölték a másodpéldányok készítését. A levéltárak feladata volt az 1895. október 1. után keletkezett változások bevezetése a másodpéldányokba, a települési anyakönyvvezetők által megküldött utólagos bejegyzések alapján. Tehát pl. egy születési anyakönyvbe a haláleset, egy házasság esetén a válás, vagy egyik házastárs halálesetének bejegyzése volt. Ezeket kezdetben szöveges módon vezettük, későbbiekben csak számok, úgynevezett ub. számok jelennek meg. A papíralapú nyilvántartást 2010.évi törvény szüntette meg 2014. július 1. időponttól kezdődően. Ez a rendszer egységes, az egész ország területére kiterjed, nem családi eseményekhez, hanem személyhez kötött. Egyféle anyakönyv váltja fel a három félét. A továbbiakban egy adott személy valamennyi anyakönyvi eseménye egy helyen megtalálható. Az anyakönyvekben történő kutatás mindig is szabályokhoz volt kötve, de az utóbbi szigorítások következtében az állami időszak kutathatósága a levéltárakban a születési bejegyzések esetében nem lehetséges, házassági esetén 75 év, halotti anyakönyvek 30 év eltelte után ismerhetők meg.

Az anyakönyvi kutatásnak, a családkutatásnak nincsenek kőbevésett **módszertani szabályai**, mindenki saját igényei szerint végezheti, valójában nem kell hozzá képzettség, de érdemes pár lépést egymás után megtenni. Az anyakönyvi kutatás megkezdése előtt a kutatónak tájékozódnia kell a családtagok nevéről, vallásáról, lakhelyéről. Első forrásként a **szájhagyományt** kell igénybe venni. a családtagok elmondását majd azok feljegyzését, ezután az **írásos források**, családi irattárakat, melyek nem csak a nemeseknek vannak, így a hagyatékok, adás-vételiszerződések, anyakönyvi kivonatok, meghívók, temetési értesítések mind-mind értékes források lehetnek az adatok összegyűjtéséhez, melyek ismerete után el lehet kezdeni a kutatást

Az anyakönyvi kutatás **megkezdése előtt** rendelkeznünk kell a keresett személy vagy család nevével, lakhelyévek nevével, vallásával és legalább megközelítő időpontokkal az egyes családi eseményeket illetően. A családkutatás legfontosabb forrásai az anyakönyvek, az ebben történő kutatást legcélszerűbb visszafelé haladni, a legkorábbi adatoktól a régiek felé. Az összegyűjtött kezdő adatokból javasolható egy kézzel készített családrajz felvázolása. Legaljára a kiinduló személy kerül, tőle jobbra az anya, balra az apa adatai. Értelemszerűen jobbra az anya felett az ő szülei, az apa felett pedig az apai szülők kerülnek és így felfelé. Tehát a baloldal az apai felmenőké, jobb oldal az anyai felmenőké. Ezzel tulajdonképpen egy ősfát vázoltunk fel. A dédszülők esetén 8, az üknél 16, szépnél 32, ősszülőnél 64 felmenővel rendelkezünk, a 10.-né pedig már 1024 ez a szám. Amennyiben teljes családfára törekszünk akkor érdemes a testvéreket külön táblázatban gyűjteni. Meglepődve tapasztalhatjuk kutatásaink során, hogy az **ősök egy része közös**. Egy-egy családtag, vagy házaspár mindkét ágban apai és anyaiban is megjelenhet, ezt nevezzük ősvesztésnek, vagy más szóval ősazonosságnak. Az anyakönyvi kutatás során kétféle módszer létezik, vagy **papíron, vagy számítógépen** rögzítjük a megtalált adatokat. Papíralapon akár egy regiszteres füzet, vagy csak papírlapok is megfelelnék, de munkánkat tovább könnyíti, ha úgynevezett cédulákat készítünk egy ős adatival, melyen a község neve (anyakönyv), az esemény dátuma, és a személyről minden szerepel, amit az bejegyzés tartalmaz. Ha nagyon pontosak akarunk lenni még a keresztszülők és esküvői tanuk nevét is érdemes felírni, a későbbi beazonosításban nagy segítségünkre lehetnek ezek az adatok. A számítógépes adatrögzítést általában exel táblázatban szokták elvégezni. Ennek előnye, hogy átrendezhetők az adatok ábécé, vagy kronológiai sorrendben is. Amennyiben kézírással dolgozunk, javaslom, hogy vezessük folyamatosan a felvázolt családfánkra az adatokat, így látni fogjuk, hogy egy-egy ős esetén még melyik esemény hiányzik, de természetese vonatkozik ez az elektronikus programban való dolgozáskor is.

Ha időnk engedi és kitartóak, türelmesek vagyunk ezzel a technikával kb. 250-300 évet is visszamehetünk (8-10 generáció) Egy tapasztaltabb kutatónak rövidebb az út, mivel nyelv és kézírás olvasása során több gyakorlata van, de mindenkit arra bíztatok, hogy ne adja fel, mert a türelem mindig meghozza a várt eredményt. Természetesen rajtunk kívülálló okok is hátráltatják a munkánkat

Szólnék pár gondolatot az anyakönyvek kutatása során felmerülő **lehetőségekről és** **nehézségek**ről:

* ***Vallás*** esetén előfordulhat, hogy nem jól tudjuk a vallási hovatartozást, ha végképp elakadunk, akkor érdemes más vallások anyakönyveit is megvizsgálni. Ritkán, de előfordul, hogy egy bizonyos keresztény vallás anyakönyvi bejegyzései más keresztény vallás anyakönyveiben találhatók, mivel még nem volt plébániája, temploma. Konkrétan a szekszárdi reformátusok 1785-ig a római katolikus felekezet anyakönyveiben találhatók meg. Vegyes házasságok esetében történhetett az esemény bármelyik házasulandó felekezeti anyakönyvében bejegyezve. Vegyes házasságok esetében a születendő gyermekek mindig a római kat. apa vallását kapták, reverzálist kellett adni. A reverzális olyan írásos kötelezettség vállalás, mely szerint a születendő gyermek az apa vallását követi Zsidó felekezet esetében lehet ortodox vagy neológ az ős, őket külön anyakönyvezték.
* ***Lakhely*** meghatározáskor figyelembe kell venni, hogy a kis települések, puszták csak filiák (leányegyházak) voltak, kevés vallási lélekszám esetében is a közelben lévő azonos vallású községbe történt az anyakönyvi esemény bejegyzése. Tehát meg kell találnunk az anyaközséget, ahol az anyakönyvezés történt. Érdemes ekkor a sematizmust kézbe venni, de ennek hiányában is tudunk haladni. Először a környező településeket 10km-es körzetben kell megnézni, majd kibővíteni a kört. Gondolnunk kell a terület átcsatolásokra is, ez akár más megyébe történő átcsatolás is lehet, de főleg a pusztákat helyezték gyakran át. A terület elnevezések is elég változatosan voltak, az anyakönyvi csatolások felekezeti hatáskörében voltak. A községek, birtokosok joga volt saját pusztáinak elnevezése, ennek központi szabályozása csak a századfordulón történt meg. A papok, lelkészek gyakran keverték a fogalmakat, nem voltak következetesek a lakhely és származási hely fogalmak használatával, ez viszont teljesen vakvágányra terelheti a kutatást. Saját nagyapám házasságkötésénél származási helyként is az akkori lakhelye volt beírva. A család elköltözésének a lehetősége is fennáll, pl.: a zombai lakosság egy jelentős része az 1900-as években Orosházára költözött, majd többen visszajöttek Zombára. A házasságkötések legtöbb esetben a menyasszony lakhelyén és általában az ő vallása szerinti felekezetnél történtek. Azt is figyelembe kell venni, hogy az egyik házaspár halála esetén az özvegyek nagyon gyakran valamelyik gyermekükhöz költöztek nyugdíj ellátottság hiányában megélhetésük biztosítása miatt, vagy mivel gondozásra szorultak.
* ***A nyelvezet*** a római katolikus esetében az anyakönyveket 1844-ig latin, 1844-1849-ig magyar, 1850-1890-ig latin és innentől kezdve magyar nyelven vezették. Az evangélikus felekezeti anyakönyvek a feudális korban latin nyelvűek, de a németek lakta településeken németet alkalmaztak. A reformátusok legtöbb esetben magyarul vezették anyakönyveiket, annak ellenére, hogy a latin nyelv használatára akarták kötelezni őket. A zsidó felekezet héber, német és magyar nyelven jegyezte fel családi eseményeiket. A görög katolikus egyház nyelvezete a latin mellett ószláv és ruszin, a XIX. század közepétől a magyar dominál, honlapjukon tájékozódhatunk a parókiákról és a használatos nyelvezetről is. A görög keleti egyház anyakönyveit nagy részben szerbül, kisebb részben románul vezették. Megyénkben Medinán, Grábócon és Dunaföldváron találhatók.
* ***Íráskép*** egyes papok, lelkészek, rabbik kézírásának elolvasása gyakran okoz fejtörést és csak többszöri nekifutásra sikerül megfejteni mit szeretett volna leírni, és elég gyakran párosult a gótbetűk használatával. Ez aztán igazán nagy feladat elé állítja szegény kutatót, nem elég a kézírás kiolvasásának nehézsége, még egy rejtvény megfejtésénél is nehezebb ezeknek a betűknek az elolvasása, mivel ezeknek formája, alakjai is változtak az idők folyamán. Nehézséget jelent még az elmosódott, kifakul, elhalványult, sokszor tintapacákkal teli, gyűrött, szakadozott, penészes oldalakkal
* ***Vezetési módok*** kezdetben szinte kivétel nélkül rovatok nélkül, folyamatos írással történt az anyakönyvezés. Általában elmondhatjuk, hogy minél korábbi az anyakönyv annál pontatlanabb, kevesebb adatot tartalmaz. A későbbiekben, felekezetenként, koronként és településenként eltérő időszakban és módon megjelennek a rovatok. A rovatokon belül is sokszínű a közölt adatsor: van mikor elég szűkszavú pl.: születik János Tóth Mihály fia Az anya nem szerepel, ekkor érdemes további gyermekek születését keresni, és ha szerencsénk van a később születetnél már beírják az ő nevét is. Kezdetben a házasságok esetében is előfordul, hogy csak a menyasszony keresztneve szerepel, haláleseteknél csak a halott neve és maximum az életkora van. Ezeknek ellenkezője is előfordul, mikor részletesen közli az esemény körülményeit, résztvevőit. Pl.: van olyan község egy adott időpontban, amikor a házasságkötésnél még a móring levelet is bejegyzi, vagy a halálesetnél a halott életkora, foglalkozása, lakhelye és a hátrahagyott házastárs és gyerekek neveit is megtalálhatjuk. A házasságkötéskor a háromszori kihirdetés feljegyzése a rokonság kiszűrését célozta, akkor jelezni lehetett az akadályokat.
* ***Életkor*** megjelöléskor forráskritikával kell szemlélnünk a megadott életkort, mert gyakran csak bemondásra jegyezték fel azokat, így akár 5-6 év eltérés is lehet.
* ***Név elírások*** gyakran előfordulnak különös tekintettel az idegen nevek esetében, német vagy szlovák neveknél. Pl.: a négy betűből álló Frei nevet öt féleképpen is írták, i-vel, y-al,j-vel,e-vel,a-val. Legnehezebb dolgunk talán a zsidó nevekkel van, mivel a vezetéknél felvétele előtt csak úgy szerepelnek, mint Ábrahám ben Salamon : Salamon fia Ábrahám. Találkozhatunk kutatásaink során mosolygásra késztető nevekkel, pl.: Dunaföldvári anyakönyvekben Foghagyma József, Köménymag Ádám, Beigli Helena, Cédula János, Vajtán Istentelen Sebastian, Galuska György, Nagykörűben Kőfejű, Lófejű, Látrányban Borkukac János, Zombán Hagygyán Katalin, Gyulajon Henczfitykus nevekkel is.
* ***Azonos nevűek*** megkülönböztetése is igen nagy figyelmet igényel Erre a legbízhatóbb, de leg időigényesebb feladat az összes azonos nevű család kijegyzetelése. Ezután a feleségnevek, az eseményen résztvevők (keresztszülők, házassági tanúk) és a halálozások alapján történő beazonosítás. A gyermekhalandóságot figyelembe véve nagyon sok csecsemő halt meg, így ezt lehetőséget sem szabad figyelmen kívül hagyni. Ezzel a módszerrel elkerülhetjük, hogy más családot kutassunk a sajátunk helyett. Községenként, szokásonként az azonos nevűeket megkülönböztették, pl.: Dunaszentgyörgyön a Dömötöröket-alsó, felső, középső előnévvel látták el. Az alias kifejezés alkalmazása már egy másik probléma elé állít bennünket, ugyanis vannak időszakok amikor csak alias név szerepel év vannak amikor anélkül és erre akkor döbbenünk rá amikor mindkettőt látjuk egy későbbi időszakban.

***Hiányzó anyakönyvek*** esetében csak következtetéssel lehet haladni. Az anyakönyvek sajnos tűz, árvíz, háborús események, helytelen tárolás következtében megsemmisülhettek, de a pap halálakor amennyiben nem volt káplánja, bizony évek is kieshetnek. A fennmaradt adatokat a hiány előtt és után érdemes kijegyzetelni az adott személyre, illetve családra vonatkozóan és azok elemzésével esetleg megtalálható, kiszűrhető a keresett ős. Levéltárunkban szinte minden településnél 1840-es évek közepétől 1852-ig hiányoznak az anyakönyvi másodpéldányok, melynek oka számomra ismeretlen.

 Egyes papok, lelkészek az anyakönyvekbe, különösen a régebbiekben feljegyezték a különös eseményeket: árvizeket, tűzesetek, az időjárási viszonyokat, a német ki és betelepítést, minden olyan különös eseményt, amelyek befolyásolhatták a közösség életét.

* ***A* mormon *adatbázis*** óriási segítség a családfa után érdeklődőknek, de csak mint kiinduló pont, mert egyenlőre csak a római katolikus és református felekezetek születési anyakönyveit indexelték. A sok névelírás megköveteli az anyakönyvben való ellenőrzést is. Szerencsére a megtalált születési bejegyzés már megnézhető a név mellé rendelt kép, anyakönyvi bejegyzés is. Ha nem sikerült a keresőben megtalálnunk a keresett nevet, személyt, akkor javaslom a lehető legtöbb változatban beírni. Az evangélikus egyház digitalizált anyakönyvei az Őskereső- magyar evangélikus egyház címszó alatt található, melyben a kutatás díjköteles. A római katolikus egyházak is digitalizálták anyakönyveiket, megtalálhatók már az interneten, ezekben szintén fizetés ellenében lehet kutatni. A zsidó levéltár anyakönyvei szintén kutathatóak a világháló segítségével, erről a honlapjukon lehet tájékozódni. Családtörténet kutatást segítő csoportot működtetnek, el nem végzik a kutatást, de segítséget nyújtanak.
* ***A mormon adatbázisban a katalógus*** fül lenyitásával megadhatjuk a település nevét, melyben kutatni szeretnénk. Itt arra hívom fel a figyelmet, hogy egy-egy mikrofilmen több település is megtalálható. Javaslom mindig megnézni az úgynevezett indítólapokat, melyek fekete színűek és azok tájékoztatnak bennünket, mely település milyen típusú anyakönyveit, mely évekből tartalmazza az elkövetkező mikrofilm szakasz. A használhatóság szempontjából praktikusabb lett volna a szétválasztani az egyes települések filmjeit, de ez sajnos a Magyar Országos Levéltár mikrofilm adatbázisának digitalizálása során sem történt meg.

A családfakutatásra, annak segítésére több szervezet is alakult pl.: az **AKUFF** nevű német származású családok kutatására és annak segítésére jött létre. Gyűjteményében szinte az összes németek lakta település Ortsippenbuch-ja, Családkönyve megtalálható, melyeket a tagok rendelkezésére bocsájtanak. Ezen kívül rengeteg könyvészeti anyaggal tudják támogatni a kutatást.

 A Magyar Családtörténet Kutató Egyesület a **Macse** egy levező oldalból jött létre 2011-ben. Az anyakönyvekben történő kutatáshoz nagyon sok segítséget nyújt, rengeteg hasznos tanáccsal látja el az érdeklődőket. Ők az állami időszakban keletkezett anyakönyveket indexelik, de mellette párhuzamosan elkezdték az egyházi anyakönyveket is. Most csak az anyakönyvekben történő kutatást mutatnám be, mivel ez visz legközelebb bennünket a keresett személyhez **MACSE.**

Végül elmondhatjuk, hogy az anyakönyvekben származástól függetlenül, mindenki egyenrangú, egyenjogú. Legyen az nemesi, vagy jobbágy személy, mindenkinek egy-egy bejegyzés jut.

Érdekességként említeném meg, hogy pár hete jelent meg a hír, miszerint elkészült a világ legnagyobb családfája. 13 millió európai és amerikai embert köt össze 500 évre visszamenőleg. A geni.com internetes oldal használatával 86 millió ember profilját vizsgálták meg 11 generáción át. Ahhoz azonban, hogy közös őshöz jussanak további 65 generációt kellett visszakeresni egy amerikai-izraeli kutatócsoportnak. Egy Amerikában végzett DNS vizsgálatával talált egymásra 70 év után egy Franciaországi és egy Amerikai testvérpár.

Az anyakönyveken kívül a különböző családok kutatásához más-más forrásokat tudunk igénybe venni. A nemesi családok esetében nagyon sok adatbázis, könyvészeti anyag áll rendelkezésre, a jobbágyok az urbáriumokban, az iparosok pl. a céhes iratokban kutathatók és így tovább, ezekről a következő két előadásban sok értékes információt hallhatnak.

**Családfa nyomtatványok** rendelhetők: Magyari Klárától a klara.magyari@gmail.com

**Családfa nyomtatás –** Logoprint Kaposvár 06/ 30 /313 9723

gedcom formátumban kell elküldeni

 műszaki rajz tartóban küldik meg

**Római katolikus** egyházak elérhetősége: https://archivum.pecsi egyhazmegye.hu/e-archivum/online-kutathato anyagok

http://leveltar.vaciegyhazmegye.hu/leveltar/ekutatas.htm